ইঁদুরের উৎপাতে কে না অতিষ্ঠ! ঘরদোর, অফিস-কাছারি... কোথায় না নেই ইঁদুর। নানা ভাবে তাদের জ্বালায় নাজেহাল সকলেই। কিন্তু তা বলে এটিএমে ঢুকে টাকা চিবিয়ে খাওয়া! এমন কাণ্ডও ঘটিয়ে দিল ইঁদুররা। সেই ভিডিও ভাইরাল হয়েছে সোশ্যাল মিডিয়ায়।
পিকল.নাইন.কমে প্রকাশিত প্রতিবেদন থেকে জানা যাচ্ছে, কাজাখস্তানের আস্তানার ফোর্টে ব্যাঙ্কের এটিএমে ঘটেছে এই ঘটনা। মাত্র দু’টি ইঁদুর সেখানে চালিয়েছে অত্যাচার। একপেট খিদে নিয়ে তারা ঢুকে পড়েছিল এটিএমের ভিতরে। তার পর সেই অনন্ত খিদের পাল্লায় পড়ে কুটি কুটি হল নোটের তাড়া। 

এই বিষয়ে অন্যান্য খবর

ইদুঁররা এবার জব্দ! অভিনব পরিকল্পনা করল কলকাতা পুরসভা


কিন্তু খাওয়া দাওয়ার শেষে তারা আর পথ খুঁজে পায়নি বেরনোর। ব্যাঙ্ককর্মীরা এটিএম খুলতেই তাঁদের চোখ ছানাবড়া হয়ে যায়। চোখের সামনে ছিন্নভিন্ন কয়েক হাজার নোট পড়ে আছে! 
তাঁরা সেই ঘটনার ভিডিও তুলে রাখেন। সেই ভিডিও ভাইরাল সোশ্যাল মিডিয়ায়। 

সত্যি কি নোটের স্বাদে মুগ্ধ ওই ইঁদুর জুটি, নাকি ধনতন্ত্রের বিরুদ্ধে এ তাদের নীরব প্রতিবাদ!